b'\n_START_ARTICLE_\nYellowcake\n_START_PARAGRAPH_\nYellowcake (rom\xc3\xa2n\xc4\x83 pr\xc4\x83jitur\xc4\x83 galben\xc4\x83) este denumirea generic\xc4\x83 dat\xc4\x83 concentratelor de uraniu ob\xc8\x9binute prin extrac\xc8\x9bie din minereuri ce con\xc8\x9bin compu\xc8\x99i ai uraniului. De asemenea, compu\xc8\x99i similari se pot produce la extragerea uraniului din ap\xc4\x83 (rezidual\xc4\x83 - industrial\xc4\x83 sau de mare). Aceste concentrate sunt produse intermediare ob\xc8\x9binute \xc3\xaen procesele industriale de separare \xc8\x99i rafinare ale uraniului \xc8\x99i con\xc8\x9bin un amestec de oxizi \xc8\x99i s\xc4\x83ruri ale uraniului.\n_START_SECTION_\nProcedeul de ob\xc8\x9binere\n_START_PARAGRAPH_\nIn cazul mineritului tradi\xc8\x9bional, metodele de ob\xc8\x9binere difer\xc4\x83, \xc3\xaen func\xc8\x9bie de tipul z\xc4\x83c\xc4\x83m\xc3\xa2ntului \xc8\x99i de con\xc8\x9binutul de uraniu. Cel mai frecvent, aceste concentrate de uraniu sunt ob\xc8\x9binute prin procedee tipice de minerit, urmate de concentrare fizico-chimic\xc4\x83 \xc3\xaen uraniu. Minereul uranifer este mai \xc3\xaent\xc3\xa2i sf\xc4\x83r\xc3\xa2mat \xc8\x99i m\xc4\x83cinat, pentru a putea fi ulterior prelucrat prin dizolvare cu acizi, baze sau peroxid de hidrogen. \xc3\x8en continuare, uraniul este precipitat \xc8\x99i uscat, con\xc8\x9binutul acestuia \xc3\xaen concentrate ajung\xc3\xa2nd la 60 - 80\xc2\xa0%. Prin aplicarea tehnologiilor moderne se ob\xc8\x9bin concentrate de culoare maronie sau chiar neagr\xc4\x83; denumirea de "yellowcake" - provenit\xc4\x83 din epoca de \xc3\xaenceput a prelucr\xc4\x83rii uraniului - s-a p\xc4\x83strat \xc3\xaens\xc4\x83. \xc3\x8en 1970, Biroul Minelor al Statelor Unite ale Americii se referea la aceste concentrate ca fiind precipitate finale ale procesului industrial de formare de s\xc4\x83ruri de uraniu. Compozi\xc8\x9bia concentratelor variaz\xc4\x83 \xc3\xaens\xc4\x83 \xc3\xaen limite largi, depinz\xc3\xa2nd de tipul z\xc4\x83c\xc4\x83m\xc3\xa2ntului, metoda \xc8\x99i condi\xc8\x9biile de extrac\xc8\x9bie considerate. Printre compu\xc8\x99ii identifica\xc8\x9bi \xc3\xaen aceste concentrate se num\xc4\x83r\xc4\x83 hidroxidul de uranil, sulfatul de uranil, diuranatul de sodiu/ amoniu \xc8\x99i peroxidul de uranil, al\xc4\x83turi de al\xc8\x9bi oxizi ai uraniului._NEWLINE_O metod\xc4\x83 modern\xc4\x83 de extrac\xc8\x9bie este constituit\xc4\x83 de c\xc4\x83tre recuperarea in situ, mult mai ieftin\xc4\x83 \xc8\x99i neinvaziv\xc4\x83. Acesta const\xc4\x83 \xc3\xaen "spalarea" minereurilor cu ap\xc4\x83 \xc3\xaen prezen\xc8\x9ba unor agen\xc8\x9bi oxidan\xc8\x9bi, ceea ce conduce la solubilizarea uraniului.\n_START_SECTION_\nPrelucrare \xc8\x99i utilizare\n_START_PARAGRAPH_\nDe cele mai multe ori, este necesar\xc4\x83 o procesare prin redizolvare/ extrac\xc8\x9bie \xc3\xaen solven\xc8\x9bi organici/ reprecipitare a concentratelor, \xc3\xaen vederea separ\xc4\x83rii uraniului de impurit\xc4\x83\xc8\x9bi (purificare). Prin calcinare \xc8\x99i reducere se ob\xc8\x9bine produsul final, dioxidul de uraniu (UO\xe2\x82\x82) de puritate nuclear\xc4\x83. Acesta este un material granular negru, insolubil \xc3\xaen ap\xc4\x83, con\xc8\x9bin\xc3\xa2nd peste 87\xc2\xa0% uraniu (\xc3\xaen procente masice), care se tope\xc8\x99te la 2875\xc2\xa0\xc2\xb0C \xc8\x99i care poate fi utilizat \xc3\xaen realizarea fisiunii nucleare. _NEWLINE_Dioxidul de uraniu nuclear pur poate fi folosit ca atare prin presare sub form\xc4\x83 de pastile; dup\xc4\x83 sinterizare, acestea sunt \xc3\xaentecuite \xc3\xaen bare/ elemente de ardere \xc8\x99i utilizate \xc3\xaen reactori de tip PHWR (Pressurised Heavy Water Reactor), care func\xc8\x9bioneaz\xc4\x83 pe baz\xc4\x83 de uraniu natural. UO\xe2\x82\x82 poate fi folosit de asemenea pentru a ob\xc8\x9bine combustibil nuclear \xc3\xaembog\xc4\x83\xc8\x9bit \xc3\xaen U-235 prin transformarea chimic\xc4\x83 \xc3\xaen hexafluorur\xc4\x83 de uraniu (UF\xe2\x82\x86). Aceasta este supus\xc4\x83 proceselor de separare izotopic\xc4\x83 \xc3\xaen vederea cre\xc8\x99terii con\xc8\x9binutului de U-235 \xc3\xaen amstecul izotopic final. Combustibilul astfel \xc3\xaembog\xc4\x83\xc8\x9bit poate fi utilizat ulterior pentru producerea de arme nucleare sau \xc3\xaen ob\xc8\x9binerea energiei electrice \xc3\xaen diverse tipuri de reactori nucleari.\n_START_SECTION_\nRadioactivitate \xc8\x99i toxicitate\n_START_PARAGRAPH_\nConcentratele de uraniu sunt slab radioactive, \xc3\xaen special datorit\xc4\x83 faptului c\xc4\x83 uraniul este separat de produ\xc8\x99ii s\xc4\x83i de dezintegrare.  Ingestia sau inhalarea concentratelor de uraniu sunt \xc3\xaens\xc4\x83 forme de expunere la radia\xc8\x9bii ce trebuiesc tratate cu aten\xc8\x9bie. Toxicitatea uraniului este mai degrab\xc4\x83 de natur\xc4\x83 chimic\xc4\x83 dec\xc3\xa2t radiologic\xc7\x8e. Toxicitatea s\xc4\x83rurilor de uraniu depinde de solubilitatea acestora \xc3\xaen ap\xc4\x83 \xc8\x99i \xc3\xaen diferite \xc8\x9besuturi. Oxizii uranului prezint\xc4\x83 o solubilitate sc\xc4\x83zut\xc4\x83, deci au un poten\xc8\x9bial toxic limitat. Ca \xc8\x99i \xc3\xaen cazul altor metale grele, rinichii sunt organe \xc8\x9bint\xc4\x83 majore ale s\xc4\x83rurilor solubile ale uraniului.'